SKRIFTLIG FORESPØRGSEL E-2121/02

af Marjo Matikainen-Kallström (PPE-DE)og Gordon Adam (PSE) til Kommissionen

(17. juli 2002)

Om: Kernekraftværket Kozloduy

Vi henviser til Europa-Parlamentets holdning således som tilkendegivet i et forslag til beslutning om tiltrædelsesprocessen, vedtaget i juni 2002, vedrørende den liberale tilgang, der bør indtages ved indgåelsen af en aftale om fremtiden for enhed 3 og 4 på kernekraftværket Kozloduy i Bulgarien.

I betragtning af den betydelige opgradering, der er foretaget på anlæggene, og som ifølge IAEA tackler alle de oprindelige sikkerhedsproblemer, og i betragtning af eksistensen af en uafhængig og professionelt bemandet nuklear sikkerhedsmyndighed i Bulgarien vil Kommissionen da redegøre for det tekniske grundlag for at kræve en lukning af disse anlæg som en betingelse for Bulgariens tiltrædelse af EU?

Hvis der fortsat hersker usikkerhed med hensyn til dette spørgsmål, finder Kommissionen det da ikke passende at anmode WENRA om igen at aflægge besøg på anlæggene og tilbyde at afgive en yderligere uafhængig udtalelse?

Svar afgivet på Kommissionens vegne af Günter Verheugen

(23. september 2002)

Kommissionen har flere gange understreget, hvor vigtigt det er, at der er et højt sikkerhedsniveau i alle kandidatlande med hensyn til atomkraft.

Hvad angår enhed 3 og 4 i kernekraftværket Kozloduy, forpligtede Bulgarien sig i et aftalememorandum, der blev vedtaget i 1999, til at lukke enhed 3 og 4 endeligt langt tidligere end på de oprindeligt fastsatte tidspunkter i henholdsvis 2008 og 2010.

I forbindelse med tiltrædelsesforhandlingerne om kapitel 14 (energi) og under hensyn til Bulgariens forpligtelser i aftalememorandummet har medlemsstaterne opfordret Bulgarien til, at landet i 2002 fastsætter en præcis dato for den endelige nedlukning af enhed 3 og 4, som ikke må være senere end 2006. EU's holdning til nedlukningsspørgsmålet har fået præcedens over det aftalememorandum fra 1999, der blev undertegnet med Kommissionen. Det er nu op til Bulgarien at fremlægge landets holdning inden for rammerne af tiltrædelsesforhandlingerne.

På denne baggrund er den parlamentsbeslutning, som det ærede medlem refererer til, navnlig rettet til medlemsstaterne, som har fastlagt EU's holdning til nedlukningstidspunkterne.

Hvad angår sikkerhedsforbedringer, har Kommissionen fået at vide, at IAEA (Den Internationale Atomenergiorganisation) efter sin seneste mission til Bulgarien er ved at forberede en rapport om de foranstaltninger, der er truffet af Kozloduy-værket. Det var ventet, at IAEA kunne stille sine konklusioner til rådighed for Bulgarien i slutningen af august 2002. Kommissionen vil således først være i stand til at fremsætte bemærkninger til rapporten, når de bulgarske myndigheder har udsendt den til offentligheden.

Kommissionen er enig i, at der er foretaget forbedringer i driftssikkerheden i enhed 3 og 4, og noterer sig, at den bulgarske myndighed for nuklear sikkerhed er blevet styrket. Disse sikkerhedsforbedringer er delvis blevet finansieret med bistand fra EU i henhold til finansieringsinstrumentet under Phare. Kommissionen ønsker dog at fremhæve, at enhed 3 og 4 i Kozloduy-værket fortsat afviger fra sikkerhedskravene på en række punkter på grund af værkets oprindelige udformning.

I betragtning af EU's holdning i forbindelse med tiltrædelsesforhandlingerne ser Kommissionen ikke nogen grund til at rette henvendelse til WENRA (Western European Nuclear Regulation Association), især da Kommissionen, mens man venter på, at IAEA-rapporten skal blive færdig, noterer sig, at Rådets situationsrapport om peer-gruppens evaluering fra juni 2002(1) bekræfter, hvor vigtigt det er, at Bulgarien har forpligtet sig til at lukke enhed 1-4 på Kozloduy-værket endeligt ned så tidligt som muligt, og nævnte EU's aftalememorandum om, at nedlukningen af enhed 3 og 4 senest skal finde sted i 2006.

(1) http://europa.eu.int/comm/enlargement/negotiations/chapters/chap14/index.htm.